ส่วนที่ 1 ข้อมูลสรุป

ก่อนที่จะรายงานผลการดำเนินงานในรอบปีที่ผ่านมา บริษัทฯ
ต้องขอถือโอกาสกล่าวถึงธรณีพิบัติจากคลื่นยักษ์สึนามิ เมื่อวันที่ 26 ธันวาคม 2547
ซึ่งเป็นเหตุการณ์ที่ได้นำมาซึ่งความสูญเสียครั้งยิ่งใหญ่ทั้งชีวิต และทรัพย์สิน
ของพี่น้องชาวภาคใต้หลายจังหวัด รวมทั้งประเทศเพื่อนบ้านในอาเซียน ในนามของบริษัท
ทุ่งคาฮาเบอร์ จำกัด (มหาชน) พวกเราทุกคนขอแสดงความเสียใจอย่างสุดซึ้งไปยังผู้ที่สูญเสีย
และได้รับผลกระทบจากธรณีพิบัติครั้งนี้

บริษัทของเราก่อตั้งขึ้นที่จังหวัดภูเก็ต
ซึ่งเป็นหนึ่งในพื้นที่ที่ประสบภัยและได้รับความเสียหายจากคลื่นยักษ์สึนามิ ตลอด 98 ปีที่ผ่านมา
เรามีความภูมิใจที่เราเป็นส่วนหนึ่งของภูเก็ต และมีส่วนร่วมในกิจกรรมต่างๆ
กับชุมชนชาวภูเก็ตมาโดยตลอด และความสูญเสียจากธรณีพิบัติครั้งนี้ พวกเราทุกคนรู้สึกสูญเสียด้วย
ถึงแม้ว่าพนักงานทุกคนของบริษัทฯ ที่ปฏิบัติหน้าที่ที่จังหวัดภูเก็ต
ไม่มีใครได้รับอันตรายจากเหตุการณ์ดังกล่าว
พวกเราทุกคนมีความรู้สึกเสียใจและสูญเสียไม่ต่างกับผู้ที่ต้องประสบชะตากรรมที่ต้องสูญเสียบุคคลอันเป็นที่รัก
ทรัพย์สิน บ้านเรือน ที่พักอาศัย ตลอดจนธุรกิจที่ดำเนินอยู่ จากนี้ไปภูเก็ตจำเป็นที่จะต้องมีการฟื้นฟู
และพัฒนาให้กลับสู่สภาพเดิมโดยเร็ว
และบริษัทฯพร้อมที่จะให้ความช่วยเหลือและมีส่วนร่วมในกระบวนการพื้นฟูนี้อย่างเต็มที่
ทั้งนี้เราขอชื่นชมเจ้าหน้าที่และอาสาสมัครที่ปฏิบัติหน้าที่ให้ความช่วยเหลือผู้ประสบภัยอย่างมิรู้จักเหน็ดเหนื่อย

การดำเนินธุรกิจหลัก

ธุรกิจหลักของบริษัทฯ และบริษัทย่อย ประกอบด้วยการพัฒนาแหล่งแร่ทองคำ และโลหะอื่นๆ
การทำเหมืองดีบุกนอกชายฝั่ง การทำเหมืองหินแอนดีไซด์ และการพัฒนาอสังหาริมทรัพย์
ด้วยตระหนักถึงความรับผิดชอบต่อผู้ถือหุ้น ลูกค้าของบริษัทฯ ตลอดจนชุมชนและท้องถิ่นที่บริษัทฯ
ดำเนินการอยู่ บริษัทฯ
ยังคงมุ่งมั่นที่จะพัฒนาและปรับปรุงการดำเนินงานให้ดีที่สุดเพื่อผลตอบแทนที่ดีในแต่ละธุรกิจที่บริษัทฯ
ดำเนินการอยู่ให้กับผู้ถือหุ้นและสังคม

การลงทุน

ในปี 2547 บริษัทฯ ได้เพิ่มสัดส่วนการลงทุนในบริษัท ทรัพยากรสมุทร จำกัด (SML)
ซึ่งเป็นบริษัทย่อยจากเดิม 10 เปอร์เซ็นต์ เป็น 36 เปอร์เซ็นต์ และในไตรมาส 1 ปี 2548
จะเพิ่มสัดส่วนการถือหุ้นเป็น 67.40 เปอร์เซ็นต์ บริษัท ทรัพยากรสมุทร
เป็นบริษัทที่ดำเนินธุรกิจสำรวจและพัฒนาแหล่งแร่ดีบุก ซึ่งเป็นหนึ่งในธุรกิจหลักของบริษัทฯ
โดยในรอบปีที่ผ่านมาอุตสาหกรรมแร่ดีบุกของโลกมีผลการดำเนินงานที่ดีและมีแนวโน้มที่ดีในอนาคต
บริษัททรัพยากรสมุทร จำกัด
ได้ยื่นขอประทานบัตรไว้แล้วกับหน่วยงานที่เกี่ยวข้องและการลงทุนในบริษัทฯ
นี้จะให้ผลตอบแทนในระยะยาวกับบริษัทฯ ในอนาคต

สภาวะตลาดและเศรษฐกิจโดยทั่วไป

ทั้งๆ ที่ประเทศไทยต้องเผชิญกับปัญหาต่างๆ
มากมายที่ส่งผลกระทบต่อเศรษฐกิจของประเทศในรอบปีที่ผ่านมาแต่ราคาทองคำ และดีบุก
มีการปรับตัวเพิ่มขึ้นอย่างต่อเนื่อง เมื่อปีที่แล้วราคาทองคำ ซื้อขายเฉลี่ยต่อออนซ์อยู่ที่ 409.25
เหรียญสหรัฐ ขณะที่ราคาดีบุกปรับตัวเพิ่มขึ้นถึง 66 เปอร์เซ็นต์ เมื่อเปรียบเทียบกับปีก่อน
อย่างไรก็ตามธุรกิจพัฒนาอสังหาริมทรัพย์ในปี 2547 ประสบกับปัญหาเกี่ยวกับต้นทุนการก่อสร้าง
เนื่องจากการปรับตัวเพิ่มขึ้นของราคาวัสดุก่อสร้างซึ่งเป็นผลมาจากความผันผวนอย่างมากของราคาน้ำมัน

กล่าวโดยรวมแล้ว
สินทรัพย์ของบริษัทฯมีความมั่นคงและไม่มีความเสี่ยงต่ออัตราแลกเปลี่ยนและหนี้ต่างประเทศ
สัดส่วนหนี้สินต่อทุนของบริษัทฯ ลดลงจาก 35.27 เปอร์เซ็นต์ เหลือเพียง 22.70 เปอร์เซ็นต์
ในปีที่ผ่านมา

การดำเนินธุรกิจเกี่ยวกับเหมืองแร่

โครงการเหมืองแร่ทองคำที่จังหวัดเลย

บริษัทฯ ได้รับการอนุมัติเงินกู้ วงเงิน 13.3 ล้านเหรียญสหรัฐ
สำหรับการพัฒนาและก่อสร้างโรงแต่งแร่ทองคำ เมื่อปลายปี 2547
การขออนุมัติเงินกู้ดังกล่าวใช้เวลายาวนานกว่าที่ประมาณการไว้มาก
เนื่องจากขั้นตอนการตรวจสอบความถูกต้องของข้อมูล ปริมาณสำรองแร่ และอื่นๆ
ของสถาบันการเงินซึ่งอยู่นอกเหนือการควบคุมของบริษัทฯ ทั้งนี้ในระหว่างที่คอยการอนุมัติ
บริษัทฯได้เริ่มงานพัฒนาที่ดินและสาธารณูปโภคบางส่วนของโครงการไปบ้างแล้ว ในปี 2548 นี้
งานส่วนใหญ่จะเป็นการออกแบบ จัดหาติดตั้งเครื่องจักรอุปกรณ์
และการดำเนินการผลิตที่กำลังการผลิตประมาณ 1,000 ตันต่อวัน
การดำเนินงานก่อสร้างอยู่ภายใต้การดำเนินงานของทีมวิศวกรและผู้เชี่ยวชาญจากต่างประเทศที่มีความรู้และประสบการณ์สูงในการก่อสร้างโรงงานแต่งแร่ทองคำ

การดำเนินงานเหมืองหินแอนดีไซท์ ที่จังหวัดสระบุรี

ในปี 2547 บริษัทฯ ได้ดำเนินการแผนการตลาดโดยมุ่งเน้นที่การขายหินคลุก (Aggregate)
แทนที่จะเป็นหินโรยทางรถไฟซึ่งเป็นผลิตภัณฑ์หลักของเหมือง และประสบความสำเร็จอย่างมาก
โดยลูกค้าเป็นผู้รับเหมางานก่อสร้างถนนของกรมทางหลวง ซึ่งหินของบริษัทฯ
มีความเหมาะสมมากที่สุดตามมาตรฐานของกรมทางหลวง
และคาดว่าความต้องการจะยังคงมีอย่างสม่ำเสมอและต่อเนื่องรวมทั้งราคาจะยังคงอยู่ในระดับที่ค่อนข้างสูง
ส่วนของหินโรยทางรถไฟ ในรอบ 2 ปีที่ผ่านมา ความต้องการหินโรยทางรถไฟมีปริมาณที่ต่ำมาก
มีเพียงงานซ่อมแซมเล็กน้อย ของการรถไฟแห่งประเทศไทยในบริเวณพื้นที่ภาคกลาง
อย่างไรก็ตามคาดว่าในปีนี้
การรถไฟแห่งประเทศไทยจะเริ่มโครงการก่อสร้างรถไฟรางคู่ซึ่งจะส่งผลให้มีความต้องการหินโรยทางรถไฟเพิ่มมากขึ้น

การดำเนินงานเหมืองแร่ดีบุก ที่จังหวัดภูเก็ต

บริษัทฯ ดำเนินการทำเหมืองดีบุกนอกฝั่งทะเล
โดยว่าจ้างผู้รับจ้างทำเหมืองภายใต้การควบคุมดูแลของวิศวกรเหมืองแร่ของบริษัทฯ
เนื่องจากการปรับตัวเพิ่มขึ้นอย่างมากของราคาดีบุกตลอดจนการเพิ่มขึ้นของผลผลิต
ทำให้รายได้จากการขายดีบุกของบริษัทฯ เพิ่มขึ้นถึง 91 เปอร์เซ็นต์ เมื่อเปรียบเทียบกับปี 2546
อย่างไรก็ตามปัจจุบันบริษัทฯ ต้องจ่ายค่าภาคหลวงในอัตราที่สูงมากประมาณ 24
เปอร์เซ็นต์ของรายได้ บริษัทฯ
ได้ดำเนินการเจรจาเพื่อขอให้ภาครัฐทบทวนอัตราการจัดเก็บค่าภาคหลวงแร่ดีบุกใหม่
เพื่อให้อยู่ในระดับเหมาะสมอันจะส่งผลให้บริษัทฯสามารถได้รบผลตอบแทนจากการดำเนินธุรกิจที่สูงขึ้นจากเดิม
ทั้งนี้ในปี 2548 คาดว่าระดับราคาดีบุกจะยังคงอยู่ในระดับที่สูง
และจะส่งผลดีต่อธุรกิจดีบุกเช่นเดียวกับปีที่ผ่านมา

การพัฒนา อสังหาริมทรัพย์

โครงการพัฒนาอาคารชุดพักอาศัย “เลอ เมทโทร” บนถนนรัชดาภิเษก

การพัฒนาโครงการอาคารชุดพักอาศัย เลอ เมทโทร ได้ชะลอการดำเนินโครงการเป็นการชั่วคราว
เนื่องจากในปีที่ผ่านมา ราคาค่าก่อสร้างได้มีการปรับตัวเพิ่มขึ้นมาก ทั้งนี้งานด้านสถาปัตยกรรม
วิศวกรรม และงานเสาเข็มสำหรับฐานรากอาคาร ได้ดำเนินการเสร็จเรียบร้อยแล้ว
และโครงการได้รับการอนุมัติผลการศึกษาเกี่ยวกับผลกระทบด้านสิ่งแวดล้อมเรียบร้อยแล้ว
ปัจจุบันบริษัทฯ อยู่ในระหว่างการเจรจากับผู้ร่วมทุนรายหนึ่งเพื่อความร่วมมือในการพัฒนาโครงการ
ทั้งนี้เมื่อราคาค่าก่อสร้างเข้าสู่สภาวะที่มีเสถียรภาพ บริษัทฯ จะเริ่มดำเนินโครงการต่อจนสำเร็จ

การถือครองที่ดิน ที่จังหวัดภูเก็ต

ในปี 2547 บริษัทฯ ได้รับการโอนกรรมสิทธิ์ที่ดินแปลงหนึ่งบริเวณอ่าวภูเก็ต
ทำให้สามารถเชื่อมต่อที่ดินของบริษัทฯ 2 แปลงซึ่งไม่ติดต่อกันให้รวมเป็นผืนเดียวกัน
ดังนั้นจึงทำให้บริษัทฯ เป็นเจ้าของที่ดินแปลงใหญ่ที่มีด้านหน้าที่ดินติดทะเลอ่าวภูเก็ต
ซึ่งช่วยเพิ่มศักยภาพและมูลค่าในการพัฒนาในอนาคต ส่วนการถือครองที่ดินแปลงอื่นๆ
ไม่มีการเปลี่ยนแปลงจากปีผ่านมา

การเพิ่มทุนจดทะเบียน

ในรอบปีที่ผ่านมา บริษัทฯ ได้ดำเนินการเพิ่มทุนให้กับนักลงทุนแบบเฉพาะเจาะจงจำนวน 100
ล้านหุ้น ตามมติที่ประชุมผู้ถือหุ้น นอกจานี้บริษัทฯ ยังได้จัดสรรหุ้นให้กับผู้บริหาร และพนักงาน จำนวน
21.9 ล้านหุ้น ซึ่งเป็นหุ้นส่วนที่เหลือจากการจัดสรรตามโครงการ ESOP ของบริษัทฯ ในปี 2546
ทำให้บริษัทฯ มีทุนจดทะเบียนเพิ่มขึ้นจาก 483,648,570 หุ้น เป็น 605,551,170 หุ้น
และส่งผลให้ส่วนของผู้ถือหุ้นเพิ่มขึ้นจาก 804.7 ล้านบาท เป็น 1,020.6 ล้านบาท

บทสรุป

ถึงแม้ว่าในปี 2547 จะเป็นปีที่ประเทศไทย ได้รับผลกระทบจากเหตุการณ์ต่างๆ
ซึ่งส่งผลกระทบต่อสภาวะเศรษฐกิจของประเทศตั้งแต่ โรคไข้หวัดนก
เหตุการณ์ความไม่สงบในสามจังหวัดภาคใต้ และโศกนาฏกรรมจากคลื่นยักษ์สึนามิ บริษัทฯ
ก็พอใจในผลสำเร็จในหลายๆ ประการที่เกิดขึ้นในรอบปีที่ผ่านมา
ซึ่งจะส่งผลต่อเนื่องให้เกิดการขยายตัวทางเศรษฐกิจของบริษัทฯในปี 2548
โดยเฉพาะอย่างยิ่งความคืบหน้าในการพัฒนาแหล่งแร่ทองคำที่จะนำไปสู่การผลิต
อันจะเป็นแหล่งรายได้สำคัญในระยะยาวของบริษัทฯ ต่อไป

สุดท้ายนี้ ผมขอชื่นชมในความเสียสละและทุ่มเทของฝ่ายบริหารและพนักงานทุกท่าน ความมุ่งมั่น
ตลอดจนทักษะความรู้ความสามารถและประสบการณ์ของทุกคนในองค์กร จะนำพาให้บริษัทฯ
สามารถบรรลุวัตถุประสงค์และเป้าหมายตามที่ตั้งไว้
ผมมีความเชื่อมั่นว่าความแข็งแกร่งขององค์กรของเรา จะช่วยผลักดันให้บริษัทฯ
ก้าวไปข้างหน้าและพร้อมที่จะเผชิญและจัดการกับสิ่งท้าทายต่างๆ ในอีกหนึ่งปีข้างหน้านี้